19. maj 2017Den tyske lægemiddelproducent B. Braun Medical vinder et udbud om at levere såkaldte PVK-nåle til Region Midtjyllands hospitaler. Udstyret kaldes i daglig tale for venflon. Det er den anordning, man får stukket i eksempelvis hånden, når man skal have drop.

Der er i alt fire budgivere i udbuddet, hvor prisen vægter 60 procent og kvaliteten vægter 40 procent. Nålen fra B. Braun hedder Vasofix Safety, og den vinder udbuddet.

I en test bliver den vurderet som den næstbedste af de fire nåle målt på kvalitet. Den allerbedste er den nål, regionen hidtil har benyttet. Men den er også klart dyrest og ender derfor som nummer sjok blandt feltet på i alt fire nåle.

---

14. august 2017

Aftalen træder formelt i kraft 14. august, og personalet på hospitalerne skal instrueres i at bruge det nye udstyr. Allerede i juni har B. Braun fremsendt informationsmateriale om nålen, og der bliver også planlagt implementeringsmøder for personalet på hospitalerne.

Ifølge B. Braun er der dog flere afdelinger, der ikke ønsker at deltage i møderne, ligesom der også bliver aflyst møder. Forløbet beskrives således af B. Braun:

"B. Braun oplevede flere gange i løbet af implementeringsperioden, herunder på implementeringsmøderne på visse hospitalsafdelinger, at der var brugere, som fra start var afvisende over for brugen af Vasofix Safety og meget negative i omtale af produktet - både over for patienter og øvrigt personale på afdelingerne".

---

13. oktober 2017

Personalet bryder sig ikke om at bruge den nye nål. Ofte må der stikkes flere gange, før det lykkes at ramme blodåren. Der bliver derfor holdt et møde mellem Region Midtjylland og B. Braun i forhold til de problemer, personalet oplever ved overgangen til den nye nål.

Parterne er jævnligt i kontakt med hinanden via email, og der bliver holdt flere møder i de kommende uger.

---

27.-29. november 2017

Situationen er kritisk, og internt i regionen tales der nu om at bryde kontrakten med B. Braun. Som et sidste forsøg får B. Braun over tre dage lov at gennemføre opfølgende undervisningsmøder på flere af regionens hospitalsafdelinger. Ifølge B. Braun lykkes det her at anlægge PVK uden problemer, når det blot bliver gjort på den korrekte måde. Regionen oplever imidlertid fortsat frustration blandt personalet og konkluderer, at "det er et væsentligt andet produkt, som kræver en anden anvendelsesteknik, ligesom det kvalitetsmæssigt fortsat vurderes lavere end det hidtil anvendte produkt."

---

13. december 2017

Region Midtjylland beslutter at opsige aftalen med følgende begrundelse:

"Region Midtjylland oplever desværre, at implementeringen af produkterne vedr. delaftale 6 har været særdeles problemfyldt, og på trods af diverse initiativer mellem B. Braun Medical A/S og Region Midtjylland har det ikke været muligt at nå en løsning."

---

14. december 2017

B. Braun klager over opsigelsen af aftalen, som selskabet mener er uberettiget. Ifølge B. Braun er der ikke noget galt med produktet, men snarere personalets vilje til at lære at anvende det korrekt.

---

30. januar 2018

Via sin advokat sender B. Braun et udkast til en stævning til Region Midtjylland. Selskabet vil have seks millioner kroner som erstatning for den brudte kontrakt. Beløbet svarer til det, B. Braun Medical havde forventet at omsætte for, hvis den tre-årige kontrakt var blevet opretholdt.

Via sin advokat oplyser B. Braun, at virksomheden håber at kunne mødes og diskutere sagen i et forsøg på at undgå en retssag.

---

19. februar 2018

B. Braun og Region Midtjylland mødes i regionens lokaler i Aarhus i et sidste forsøg på at undgå en retssag og finde en mindelig løsning. Fra regionens side deltager blandt andre regionsdirektør Jacob Stengaard Madsen.

---

26. februar 2018

Regionsdirektør Jacob Stengaard Madsen sender et skriftligt svar til B. Brauns advokat som opfølgning på udkastet til stævningen. Her fastholder Jacob Stengaard Madsen, at regionen ikke er erstatningspligtig, eftersom kontrakten er opsagt inden for en prøveperiode, der er nedfældet i kontrakten. Han tilbyder dog, at regionen vil dække B. Braun Medicals udgifter i forbindelse med implementeringen. (Kurser, oplæring mm.)

Bolden ligger nu hos B. Braun, der enten må acceptere forliget eller gå i retten med sagen.